钦定古今图书集成/明伦汇编/氏族典/第229卷 > 杨延昭
## 钦定古今图书集成/明伦汇编/氏族典/第229卷 > 杨延昭

按《宋史杨业传》：“业子延昭，本名延朗，后改焉。幼沉默
寡言，为儿时多戏为军阵。太平兴国中，补供奉官，以
崇仪副使出知景州。时江淮凶歉，命为江淮南都巡
检使，改崇仪使，知定远军，徙保州缘边都巡检使，就
加如京使。咸平二年冬，契丹扰边，延昭时在遂城，契
丹攻之甚急，延昭集丁壮护守，契丹溃去。以功拜莫”
州刺史，进本州团练使。六年，为都巡检使，徙宁边军
部署。景德元年，知保州。二年，进本州防御使，俄徙高
阳关副都部署，在屯所九年。延昭不达吏事，军中牒
诉，常遣小校周正治之，颇为正所罔，因缘为奸。大中
祥符七年，卒，年五十七。